Rosný bod

Rosný bod alebo teplota rosného bodu je teplota, pri ktorej je vzduch maximálne nasýtený vodnými parami (relatívna vlhkosť vzduchu dosiahne 100 %). Ak teplota klesne pod tento bod, nastáva skvapaľňovanie (kondenzácia).

Vzduch za určitej teploty môže obsahovať iba určité množstvo vodných pár. Čím je teplota vzduchu vyššia, tým viac vlhkosti dokáže prijať. Ak sa vzduch začne ochladzovať, vodné pary sa začnú skvapaľňovať (kondenzovať). Podmienkou je ale prítomnosť kondenzačných jadier.

Rosný bod sa dá považovať za iné vyjadrenie absolútnej vlhkosti vzduchu.

 Príklad 
Keď sa sprchujete, v kúpeľni stúpa teplota a vzdušná vlhkosť. Ak vlhkosť vzduchu dosiahne rosný bod, začne voda kondenzovať na zrkadle, ktorého teplota je nižšia ako teplota vzduchu (teplota zrkadla je nižšia ako hodnota rosného bodu). Ak sa po chvíli zrkadlo zahreje na teplotu okolia, alebo častejšie až sa vlhkosť zníži/rozptýli, zrazenie vodnej pary sa stratí (voda sa odparí).

Kategória:Meteorológia
Kategória:Termodynamika
Kategória:Termodynamika atmosféry
Kategória:Fázové prechody
Kategória:Tepelné vlastnosti materiálov
Kategória:Teplota
Kategória:Vodná para